**Ministru kabineta noteikumu „Noteikumi par valsts vispārējās vidējās izglītības standartu un vispārējās vidējās izglītības programmu paraugiem” projekta sākotnējās ietekmes novērtējums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „Noteikumi par valsts vispārējās vidējās izglītības standartu un vispārējās vidējās izglītības programmu paraugiem” (turpmāk – noteikumu projekts) izstrādāts, lai noteiktu valsts vispārējās vidējās izglītības standartu, kurā ietverti šī standarta prasībām atbilstoši vispārējās vidējās izglītības programmu paraugi. Paredzēts, ka noteikumu projekts stāsies spēkā 2020. gada 1. septembrī, tiks īstenots pakāpeniski, sākot ar 10. klasi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots atbilstoši [Izglītības likuma](https://likumi.lv/ta/id/50759-izglitibas-likums) [14. panta](https://likumi.lv/ta/id/50759-izglitibas-likums#p14) 19. punktam un [Vispārējās izglītības likuma](https://likumi.lv/ta/id/20243-visparejas-izglitibas-likums) [4. panta](https://likumi.lv/ta/id/20243-visparejas-izglitibas-likums#p4) 11. un 11.**1** punktam.  Noteikumu projekts ir izstrādāts, lai nodrošinātu:   * Latvijas Republikas Saeimas (turpmāk – Saeima) 2014. gada 22. maijā apstiprinātajā politikas plānošanas dokumentā „Izglītības attīstības pamatnostādnes 2014. – 2020. gadam” rīcības virziena 1.1. “Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīves veida veicinoša izglītības satura pilnveide” noteikto 1. un 3. uzdevumu (turpmāk – pamatnostādnes 2014. – 2020. gadam); * Latvijas Ilgtspējīgas attīstības stratēģijā “Latvija 2030” noteikto: izglītībai jābūt kvalitatīvai, visa mūža garumā pieejamai un uz radošumu orientētai, lai reaģētu uz globālās konkurences un demogrāfijas izaicinājumiem (Nacionālajā attīstības plānā 2014. – 2020. gadam definētais virziens par nepieciešamību cilvēkam attīstīt daudzveidīgas kompetences); * Deklarācijā par Artura Krišjāņa Kariņa vadītā Ministru kabineta iecerēto darbību 118. un 206.punktā noteikto; * Saeimā 2018. gada 22. martā pieņemtajā likumā “Grozījumi Izglītības likumā” pārejas noteikumu 66., 67. un 69. punktā noteikto - pakāpenisku pāreju uz izglītības ieguvi valsts valodā; * Saeimā 2018. gada 21. jūnijā pieņemtajā likumā “Grozījumi Vispārējās izglītības likumā” pārejas noteikumu 25. un 28. punktā noteikto; * Saeimā 2018. gada 7. jūnijā pieņemtā lēmuma “Par valsts aizsardzības mācības iekļaušanu valsts vidējās izglītības standartā” un Ministru kabineta 2019. gada 11.jūlija sēdes protokola Nr.28 32.§ “Informatīvais ziņojums “Par valsts aizsardzības mācības ieviešanu un Jaunsardzes attīstību 2019.-2027.gadā”” noteikto.   Īstenojot pamatnostādnēs 2014. – 2020. gadam noteikto, pirmo reizi vispārējās izglītības mācību saturs un pieeja mācībām tiek pārskatīta un pilnveidota vienotā sistēmā un pēctecīgi visās izglītības pakāpēs, sākot no pusotra gada vecuma pirmsskolā līdz pat 12. klasei. Mācību satura pilnveide tiek veikta Valsts izglītības satura centra (turpmāk – centrs) īstenotā Specifiskā atbalsta mērķa „8.3.1. Attīstīt kompetenču pieejā balstītu vispārējās izglītības saturu” Eiropas Sociālā fonda projekta Nr.8.3.1.1/16/I/002 “Kompetenču pieeja mācību saturā” (turpmāk – ESF projekts) ietvaros. Detalizēta informācija par ESF projekta darbībām un aktivitātēm pieejama <http://visc.gov.lv/visc/projekti/esf_831.shtml> un <https://www.skola2030.lv/>  Ministru kabinets 2018. gada 21. novembrī pieņēma noteikumus Nr. 716 “Noteikumi par valsts pirmsskolas izglītības vadlīnijām un pirmsskolas izglītības programmu paraugiem” un 2018. gada 27. novembrī - noteikumus Nr. 747 “Noteikumi par valsts pamatizglītības standartu un pamatizglītības programmu paraugiem”. Šis noteikumu projekts ir pēctecīgs solis, lai 2020. gada 1. septembrī uzsāktu kompetenču pieejas īstenošanu arī vispārējās vidējās izglītības pakāpē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Pašreizējās situācijas raksturojums**  Līdz ar izmaiņām ekonomiskajā, politiskajā un sociālajā situācijā ir mainījušās mūsdienu cilvēkam nepieciešamās prasmes. Skolēniem ir jāiemācās dzīvot pasaulē, kas nepārtraukti mainās, un viņiem nākotnē jābūt gataviem radīt līdz šim nepieredzētu ekonomisko, politisko, sociālo un kultūras vidi. Šobrīd vispārējā vidējā izglītībā ir spēkā Ministru kabineta 2013. gada 21. maija noteikumi Nr.281 “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” (turpmāk – spēkā esošais standarts). Tie nosaka 25 mācību priekšmetu standartus, paredz ne mazāk kā četrus valsts pārbaudes darbus par vispārējās vidējās izglītības ieguvi (centralizētais eksāmens latviešu valodā, centralizētais eksāmens vienā svešvalodā pēc skolēna izvēles, centralizētais eksāmens matemātikā, vismaz viens eksāmens pēc skolēna izvēles mācību priekšmetā, kurā eksāmenu organizē centrs, vai mācību priekšmetā, kura apjoms nav mazāks par 105 mācību stundām un kurā eksāmenu organizē pašvaldības izglītības speciālists, izglītības pārvaldes iestāde vai izglītības iestāde); paredz iespēju obligāto saturu īstenot vispārizglītojošā, humanitārā un sociālā, matemātikas, dabaszinātņu un tehnikas, kā arī profesionālā virzienā; izglītības programmu paraugos ir noteikti obligāti apgūstamie un izvēles mācību priekšmeti, stundu skaits nedēļā katra mācību priekšmeta īstenošanai.  Attiecībā uz spēkā esošo standartu, tajā definēto mācību saturu un tā praktisku īstenošanu pēc Izglītības un zinātnes ministrijas (turpmāk – ministrija) pasūtījuma veiktajā pētījumā “Vispārējās izglītības programmu virzienu un vidējās izglītības pakāpes profilkursu sistēmas izvērtējums Latvijā” (2016. gads, Izpildītājs: Dynamic University, SIA, pieejams: <https://visc.gov.lv/visc/projekti/dokumenti/esf_831/20170922_dyu_izm_petijums.pdf>) konstatēts, ka:   * pārāk lielais mācību priekšmetu skaits, kas jāapgūst visiem skolēniem, nedod viņiem iespēju iedziļināties, tādējādi neveidojas izpratne un kompleksās, nepazīstamās situācijās izmantojamas prasmes; * lielais obligāto mācību priekšmetu skaits liedz skolēnam atklāt un attīstīt savas intereses, jo visiem skolēniem neatkarīgi no viņu tālākajiem nākotnes plāniem jāmācās vienāds saturs. Turklāt, lai gan četru izglītības virzienu programmās nedaudz atšķiras stundu skaits atsevišķos mācību priekšmetos un piedāvāto izvēles priekšmetu loks, visiem skolēniem jāapgūst vienāds standartā noteiktais saturs; * profesionālās izglītības iestāžu audzēkņi, kas iegūst vidējo izglītību, kā arī vidusskolu un valsts ģimnāziju skolēni vispārizglītojošos mācību priekšmetus mācās ar atšķirīgu stundu skaitu, kas dažos mācību priekšmetos, piemēram, matemātikā, atšķiras pat divas reizes, bet visiem jākārto vienāds valsts pārbaudījums; * Latvijas skolēnu iespējas starptautiskajā salīdzinājumā, piemēram, attiecībā uz prasībām iestājai labākajās pasaules augstskolās, nav pietiekami konkurētspējīgas, jo, vienlaikus mācoties tik daudz mācību priekšmetu, viņi tos mācās nepietiekamu stundu skaitu. Šis ir nozīmīgs izglītības sistēmas kvalitāti kopumā raksturojošs rādītājs; * dokumentu par vispārējo vidējo izglītību var iegūt skolēni ar ļoti zemiem mācību sasniegumiem. Atbilstoši šā brīža Ministru kabineta 2010. gada 6. aprīļa noteikumu Nr. 335 “Noteikumi par centralizēto eksāmenu saturu un norises kārtību” 125. punktam skolēni ir nokārtojuši centralizēto eksāmenu, ja eksāmena kopvērtējums nav mazāks par pieciem procentiem.   **2. Būtiskas izmaiņas izglītības saturā un pieejā**  Tāpat kā pirmsskolā un pamatizglītībā, nozīmīgs izglītības  satura pilnveides mērķis ir turpināt mācību pieejas un pedagoga lomas maiņu no gatavu zināšanu nodošanas uz mērķtiecīgu un sistemātisku skolēnu iesaisti mācībās, izvirzot skaidrus sasniedzamos rezultātus un vērtēšanas kritērijus, piedāvājot uzdevumus, kuri ļauj sasniegt plānotos rezultātus un daudzveidīgu atbalstu, sniedzot skolēnam attīstošu atgriezenisko saiti, iesaistot viņu mācību mērķu izvirzīšanā un pārraudzībā, lai līdztekus mācību satura apguvei skolēni attīstītu patstāvīgas mācīšanās prasmes, kā arī citas vispārīgās jeb caurviju prasmes.  Lielāka uzmanība pievēršama skolēnu lietpratības attīstībai – spējai koordinēti lietot zināšanas, prasmes, vērtībās balstītus ieradumus kompleksās, nepazīstamās situācijās. Tādēļ, atšķirībā no spēkā esošā standarta, plānotie skolēnam sasniedzamie rezultāti ir kompleksi (ietver zināšanas, izpratni,  prasmes, vērtībās balstītus ieradumus un caurviju prasmes) un formulēti septiņās mācību jomās, lai mazinātu mācību satura sadrumstalotību, mācību procesā veltītu atbilstošu laiku un vērību dzīvei nepieciešamo vispārīgo prasmju, tai skaitā kritiskās domāšanas, problēmrisināšanas, sadarbības u.c. prasmju un ieradumu, attīstībai, kā arī sekmētu sadarbību starp dažādu mācību priekšmetu pedagogiem.  Lai uzsvērtu šo pēctecīgo, iepriekšējos satura pilnveides periodos uzsākto mācību pieejas nostiprināšanu, noteikumu projekta II nodaļā definētais mācību satura īstenošanas mērķis ir lietpratīgs skolēns, kurš apzinās savas personiskās spējas un intereses mērķtiecīgai personiskās un profesionālās nākotnes veidošanai, kurš ciena sevi un citus, padziļina zināšanas, prasmes un attieksmes atbilstoši saviem nākotnes mērķiem, atbildīgi, inovatīvi un produktīvi darbojas paša, ģimenes, labklājīgas un ilgtspējīgas Latvijas valsts un pasaules veidošanā.  Plānotie skolēnam sasniedzamie rezultāti mācību jomās ir veidoti  trīs mācību satura apguves līmeņos. Tas nepieciešams tādēļ, lai izglītības iestāde uz šo sasniedzamo rezultātu pamata var  piedāvāt izglītības programmu, kur skolēni apgūst plānotajiem sasniedzamajiem rezultātiem atbilstošu mācību saturu. Vispārīgajā apguves līmenī noteikti sasniedzamie rezultāti, ko apgūst ikviens skolēns vispārējās un profesionālās vidējās izglītības posmā. Optimālajā līmenī definētais mācību saturs ir būtiski svarīgs vispusīgai vispārējai vidējai izglītībai. Augstākajā līmenī noteiktais mācību saturs nepieciešams skolēna iecerētajām studijām augstskolā. Plānotie skolēnam sasniedzamie rezultāti mācību jomās pa līmeņiem aprakstīti noteikumu projekta 1.–8. pielikumā.  Mācību jomās plānotos sasniedzamos rezultātus skolēni apgūst mācību priekšmetos, kas tiek īstenoti kursos. Tie izveidoti tā, lai, kādā no mācību jomām mācoties mazāka apjoma pamatkursus, skolēnam rodas iespēja vairāk laika veltīt izvēlēto padziļināto kursu apguvei citās mācību jomās. Noteikumu projekta 9. pielikumā formulēti kursu nosaukumi, mērķi un nosacījumi kursu apguvei katrā mācību jomā.  **3. Būtiskas izmaiņas mācību darba organizācijā**  Lai izglītības satura un pieejas pārmaiņas būtu īstenojamas, papildus piedāvātas vairākas būtiskas izmaiņas mācību darba organizācijā.  3.1. Skolēniem tiks dota iespēja gan iegūt vispusīgu izglītību visās mācību jomās, gan mācīties savām interesēm un nākotnes nodomiem atbilstošu mācību saturu:   * izglītības iestādei izglītības programmā jāiekļauj un skolēniem jāapgūst pamatkursi katrā mācību jomā saskaņā ar noteikumu projekta 11. pielikumā minētajiem nosacījumiem; * 56–77% no mācību satura apguvei atvēlētā laika skolēni mācīsies obligāti apgūstamā satura daļu un 23–44% no mācību satura apguvei atvēlētā laika apgūs savām interesēm atbilstošu mācību saturu. Mērķis šādai mācību darba organizācijai ir dot iespēju skolēniem 10. un 11. klasē nostiprināt, vispārināt un paplašināt pamatizglītībā mācīto visās mācību jomās, bet 11. un 12. klasē mācīties padziļināti šaurāku mācību jomu loku.   3.2. Lai nodrošinātu atbilstošas izvēles iespējas ikvienam skolēnam neatkarīgi no dzīvesvietas, noteikumu projekts paredz, ka izglītības iestāde:   * īsteno vismaz divus padziļināto kursu komplektus, katru no tiem veidojot no trim padziļinātajiem kursiem. Vismaz vienam padziļinātajam kursam katrā kursu komplektā jābūt atšķirīgam. Tas nozīmē, ka izglītības iestādei ir jānodrošina vismaz četri atšķirīgi padziļinātie kursi; * īsteno pamatkursu “Matemātika I”; * piedāvā un atbilstoši skolēnu izvēlei īsteno šādus pamatkursus – “Ķīmija I”, “Fizika I”, “Ģeogrāfija I” un “Bioloģija I”.   3.3. Izglītības iestādei nostiprinātas iespējas pieņemt patstāvīgus lēmumus par izglītības programmas īstenošanu un mācību darba organizāciju, attīstītot un turpinot pilnveidot savu piedāvājumu:   * izglītības programmas pamatkursi veido  56–77% no pieejamā mācību laika, atlikušajā laikā izglītības iestāde plāno padziļināto kursu un specializēto kursu apguvi; * izglītības iestāde var veidot savus specializētos kursus, izmantojot šo noteikumu projekta 1., 2., 3., 4., 5., 6., 7. un 8. pielikumā minētos skolēnam plānotos sasniedzamos rezultātus vai izmantot centra izstrādāto kursu programmu paraugus; * izglītības iestāde var elastīgi veidot mācību plānu, īstenojot kursus īsākā vai garākā laika periodā; izglītības programmā noteikts kopējais stundu skaits kursā; * izglītības iestāde var mainīt katram kursam noteikto stundu skaitu, to nesamazinot vairāk par 15% no kursam noteiktā stundu skaita; * izglītības iestāde var noteikt kursus, kurus pilnībā vai daļēji īsteno kādā no Eiropas Savienības oficiālajām valodām; * izglītības iestāde var veidot jaunus kursus, integrējot vai sadalot šī noteikumu projekta 9. pielikumā nosauktos kursus, lai īstenotu vispārējās vidējās izglītības standartā noteiktos skolēnam plānotos sasniedzamos rezultātus.   Valsts vispārējās vidējās izglītības standarts (turpmāk – standarts) ir apgūstamā vispārējās vidējās izglītības satura dokuments un ir vienlīdz attiecināms un piemērojams visās vispārējās izglītības iestādēs, kuras ir licencējušas un īsteno vispārējās izglītības programmas, tai skaitā ģimnāzijās un valsts ģimnāzijās. Izglītības un zinātnes ministrija pašlaik izstrādā Ministru kabineta noteikumu projektu “Kritēriji un kārtība, kādā tiek piešķirts un anulēts valsts ģimnāzijas statuss”, kurā valsts ģimnāzijām un vispārējās izglītības iestādēm, kuras pretendē uz valsts ģimnāzijas statusu, plānots noteikt augstākas prasības izglītības satura īstenošanā un apguvē.  3.4. Paplašinot izglītības iestādes iespējas skolēniem piedāvāt daudzveidīgu, motivējošu, ar reālo dzīvi saistītu mācīšanos, noteikumu projekts paredz iespēju piesaistīt partnerus. Piemēram, skolēnu grupai regulāri apmeklējot specifiskas nodarbības augstskolā, piedaloties kādos pētījumos, ilgstoši “ēnojot” dažādu profesiju pārstāvjus, konsultējoties ar uzņēmējiem par tehnoloģiska produkta vai pakalpojuma, vai mācību uzņēmuma biznesa plāna izstrādi, īstenojot apjomīgas orientēšanās, piedzīvojumu, ar veselības un drošības jautājumiem saistītas aktivitātes, sadarbojoties ar kādu producentu grupu vai speciālistiem uzveduma iestudēšanā, veidojot sabiedrības izglītošanas kampaņu par aktuālu tematu sadarbībā ar kādu nevalstisko organizāciju.  3.5. Lai sabalansētu skolēnu mācību slodzi, noteikumu projekts ļauj pielīdzināt skolēna ārpus izglītības programmas iegūtās zināšanas, izpratni, prasmes vai pieredzi kursā īstenotajiem plānotajiem skolēnam sasniedzamajiem rezultātiem. Pielīdzināšanas gadījumā skolēnu atbrīvo no daļas skolēnam plānoto sasniedzamo rezultātu apguves kursā vai no visa atbilstošā kursa. Šādos gadījumos izglītības iestādei ir jāizveido kārtība, kādā tā pārliecinās par atbilstošo plānoto skolēnam sasniedzamo rezultātu apguvi un tos pielīdzina. Izglītības iestāde var atzīt jauniešu gūto pieredzi, piemēram, neformālajā izglītībā vai sabiedriskajā darbā, izglītojošās apmaiņas programmās, interešu vai profesionālās ievirzes programmās, piemēram, tehniskajā jaunradē, sportā, mākslā.  Ja tomēr izglītības iestāde vēlas licencēt autorprogrammu, tad tā var patstāvīgi veidot jaunus plānotos skolēnam sasniedzamos rezultātus, kas nav minēti šo noteikumu 1., 2., 3., 4., 5., 6., 7. un 8. pielikumā. Šādā gadījumā izglītības iestāde plānotos skolēnam sasniedzamos rezultātus saskaņo ar centru.  **4. Prasības skolēnam vispārējās vidējās izglītības ieguvei ir šādas:**   * apgūst vismaz pamatkursus visās mācību jomās saskaņā ar noteikumu projekta 11. pielikumā minētajiem nosacījumiem; * apgūst trīs padziļinātos kursus; * īsteno un aizstāv patstāvīgu projekta darbu saistībā ar vienu vai vairākiem padziļinātajiem kursiem. Projekta darba forma var būt dažāda, piemēram, skolēns var veikt pētniecības, jaunrades vai sabiedrisko darbu, izstrādāt tehnoloģisku produktu vai vides dizaina risinājumu, izveidot mācību uzņēmumu. Šāda prasība iekļauta tādēļ, lai skolēnam būtu iespēja demonstrēt darba plānošanas, pārraudzības, pētnieciskās, pašvadītas mācīšanās un citas caurviju prasmes, tās piemērojot un praktiski demonstrējot, ko viņš spēj paveikt ar savām zināšanām. Uzsākot kursa “Projekta darbs” apguvi, skolēns izvēlas projekta darba tēmu. Skolēns nozīmīgu projekta izstrādes darba daļu veic kursam paredzēto mācību stundu laikā, aptuveni trešdaļu no stundām piedaloties nodarbībās, lai apgūtu sekmīgai šāda darba veikšanai nepieciešamās prasmes.   **5. Būtiskas izmaiņas vērtēšanā un valsts pārbaudes darbos**  5.1. Skolēnam jākārto obligātie valsts pārbaudes darbi latviešu valodā, svešvalodā un matemātikā. Latviešu valodā un svešvalodā (angļu, franču, vācu) visi skolēni kārto vismaz optimālā mācību satura apguves līmeņa valsts pārbaudes darbu. Matemātikā skolēnam ir iespēja kārtot valsts pārbaudes darbu trīs līmeņos – vispārīgajā, optimālajā vai augstākajā. Tas nepieciešams tādēļ, lai izglītības iestādēm būtu iespējams piedāvāt tādu matemātikas kursu saturu, kas vislabāk atbilst skolēna nākotnes profesionālajiem mērķiem un eksāmena prasības tiktu saskaņotas ar izglītības iestādes piedāvātā matemātikas kursa plānotajiem sasniedzamajiem rezultātiem. Vispārīgā līmeņa eksāmens matemātikā īpaši nepieciešams atsevišķu profesionālās vidējās izglītības programmu audzēkņiem. Ne mazāk kā divi valsts pārbaudes darbi ir jākārto augstākajā mācību satura apguves līmenī. Ja skolēns kārto augstākā līmeņa valsts pārbaudes darbu latviešu valodā, svešvalodā vai matemātikā, tad viņam tas nav jākārto zemākā apguves līmenī.  5.2. Valsts pārbaudes darbu programma, saturs un forma tiks izstrādāti un aprobēti atbilstoši jaunā mācību satura plānotajiem sasniedzamiem rezultātiem, būtisku nozīmi pievēršot skolēnu izpratnei  un prasmēm lietot zināšanas kompleksās, nepazīstamās situācijās. Ministrija plāno papildu finansējumu ESF projektam šī pasākuma īstenošanai.  5.3. Plānots  pārskatīt robežu, kas nosaka, vai valsts pārbaudes darbs ir sekmīgi nokārtots un iegūts vērtējums. Šā brīža normatīvajā regulējumā noteikts, ka vērtējums valsts pārbaudes darbā nav iegūts, ja skolēna eksāmena darba kopvērtējums ir mazāks nekā pieci procenti. Veidojot jaunajam saturam atbilstošus valsts pārbaudes darbus, to aprobācijas gaitā plānots noteikt robežu, kura raksturos minimālo skolēna snieguma līmeni. Jautājums par valsts pārbaudes darba rezultāta indeksa aprēķina modeļa iespējamo izmaiņu tiks risināts pēc pirmo jauno valsts pārbaudes darbu rezultātu indeksa aprēķina.  5.4. Noteikumu projekts paredz, ka summatīvo vērtējumu par kursa apguvi skolēni saņems kursa noslēgumā. Skolēns saņems vērtējumu par kursa apguvi mācību gada beigās, ja attiecīgais kurss turpināsies nākamajā mācību gadā.  5.5. Plānots, ka projekta darbam ESF projektā tiks izveidoti un aprobēti vērtēšanas kritēriji un programma, bet projekta darba aizstāvēšana un vērtēšana notiks izglītības iestādē.  **6. Citas izmaiņas izglītības saturā un tā īstenošanā**  6.1. Izglītības programmas  Noteikumu projektā ir piedāvāti divi izglītības programmu paraugi – viens, kas īstenojams klātienes formā, otrs – neklātienes un tālmācības formā. Saskaņā ar Vispārējās izglītības likuma pārejas noteikumu 38. punktu grozījumi par 42. panta pirmās daļas izslēgšanu (par vispārējās vidējās izglītības programmu virzieniem) stājas spēkā pakāpeniski no 2020. gada 1. septembra, tāpēc noteikumu projektā tiek noteikti tikai divi izglītības programmu paraugi. 11. pielikumā noteikts paraugs šādām izglītības programmām atbilstoši Latvijas izglītības klasifikācijai: vispārējās vidējās izglītības klātienes programmai, vidējās speciālās izglītības programmai izglītojamiem ar redzes traucējumiem, vispārējās vidējās speciālās izglītības programmai izglītojamiem ar dzirdes traucējumiem, vispārējās vidējās speciālās izglītības programmai izglītojamiem ar fiziskās attīstības traucējumiem.  12. pielikumā noteikts paraugs šādām izglītības programmām atbilstoši Latvijas izglītības klasifikācijai: vispārējās vidējās izglītības neklātienes programmai un tālmācības programmai. Minētās speciālās vidējās izglītības programmas ir vienīgās, kuras atbilstoši Ministru kabineta 2012.gada 16.oktobra noteikumiem Nr.709 “Noteikumi par pedagoģiski medicīniskajām komisijām” var ieteikt Valsts pedagoģiski medicīniskā komisija. Ņemot vērā, ka skolēniem ar redzes vai dzirdes traucējumiem ir specifiskas izglītības vajadzības, tad 11.un 12.pielikuma 12.punktā tās ir definētas. Savukārt 11. un 12.pielikuma 11.punkts attiecas uz visiem skolēniem ar speciālām vajadzībām, kuriem mācību satura apguvei ir nepieciešams izstrādāt individuālo izglītības programmas apguves plānu. Šādu plānu izglītības iestāde var izstrādāt jebkuram skolēnam, kuram pedagoģiski medicīniskā komisija, logopēds, izglītības vai klīniskais psihologs ir sniedzis atzinumu par nepieciešamajiem atbalsta pasākumiem mācību procesā.  6.2. Izmaiņas mācību jomās  Visi skolēni vispārējās vidējās izglītības pakāpē apgūs latviešu valodu un literatūru optimālajā mācību satura apguves līmenī. Latviešu valodai un literatūrai mācību stundu skaits noteikts kopā, lai izglītības iestāde to varētu mainīt pēc saviem ieskatiem, piedāvājot divus atsevišķus kursus vai latviešu valodu un literatūru mācot integrēti. Visi skolēni arī turpmāk vispārējās vidējās izglītības pakāpē turpinās mācīties vismaz divas svešvalodas. Vienu no tām – angļu, franču, vācu – apgūstot vismaz optimālajā (B2) līmenī, otru – vismaz vispārīgajā (B1) līmenī. Izglītības iestādes atbilstoši Izglītības likuma 9.panta 2.daļas 2.1punktam var mācību priekšmetus pilnībā vai daļēji īstenot svešvalodā, lai nodrošinātu citu Eiropas Savienības oficiālo valodu apguvi, ievērojot attiecīgā valsts izglītības standarta nosacījumus. Tas nozīmē īstenot izglītības programmas, izmantojot satura un valodas integrētas mācīšanas metodi (CLIL – Content and language integrated Learning). Vairākas izglītības iestādes, lai veicinātu svešvalodu apguvi, šādu metodi izmanto, mācot atsevišķus priekšmetus svešvalodā.  Sociālajā un pilsoniskajā mācību jomā skolēniem būs iespēja apgūt integrētus pamatkursus atsevišķo mācību priekšmetu vietā, kā tas ir pašlaik, lai veidotu padziļinātāku izpratni par jomas likumsakarībām. Kultūras izpratnes un pašizpausmes mākslā mācību jomā visos pamatkursos nozīmīga vieta ir atvēlēta kultūras izpratnes veidošanai un kultūras mantojuma apzināšanai. Lai īstenotu šo mērķi, no 2018./2019.mācību gada ir pieejama Latvijas valsts simtgades svinību programmas ietvaros aizsāktā programma „Latvijas skolas soma”, kuras ietvaros katram izglītojamajam, neatkarīgi no sociālā stāvokļa un dzīvesvietas, vismaz vienu reizi mācību semestra laikā mācību procesa ietvaros radīta iespēja iepazīt Latviju caur mākslas un kultūras norisēm (skatuves mākslā, mūzikā, vizuālajā mākslā, literatūrā, dejā, arhitektūrā, dizainā un kino), tai skaitā izzināt Latvijas valstiskuma attīstības un saglabāšanas liecības, Latvijas kultūrainavu, kultūras vērtības un laikmetīgās izpausmes, Latvijas kultūras kanona vērtības, vēsturisko mantojumu un radošās industrijas. Programma „Latvijas skolas soma” ir izmantojama kā mērķtiecīga un plānveidīga mācību satura apguves metode, kas nodrošina saturisko un metodisko pienesumu kultūras izpratnes un pašizpausmes mākslā mācību jomā. Programma „Latvijas skolas soma” ir arī nozīmīgs instruments, lai audzināšanas darba ietvaros stiprinātu piederības izjūtu valstij un patriotismu, veicinātu kultūras izpratnes un izpausmes attīstīšanu, kā arī caur personīgo pieredzi nostiprinātu zināšanas, izpratni un prasmes dažādās mācību jomās un ar tām saistītās nākotnes iespējas profesionālajā jomā.  Dabaszinātņu mācību jomā nozīmīgi pilnveidots ģeogrāfijas saturs, to iekļaujot gan integrētajā dabaszinību kursā, gan piedāvājot augstākā līmeņa ģeogrāfijas kursu. Dabaszinību un bioloģijas kursā integrētā veidā aktualizētas veselības tēmas, piemēram, par piesardzīgu un atbildīgu antibiotiku lietošanu u.c. Dabaszinātnēs un matemātikā plānotie skolēnam sasniedzamie rezultāti katrā no apguves līmeņiem noteikti, domājot par skolēna tālākajām studijām un profesionālajai darbībai nepieciešamo optimālo sagatavotību.  Līdz šim skolēni 11. klasē apguva informātiku, atsevišķās izglītības iestādēs tika piedāvāta programmēšana kā izvēles priekšmets. Noteikumu projektā vispārīgajā līmenī formulēti datorikas sasniedzamie rezultāti, kas nepieciešami visiem skolēniem, un izveidots jauns sistemātisks piedāvājums dizainā un tehnoloģijās un programmēšanā.  Lai nostiprinātu veselīga dzīvesveida ieradumus un atpazītu riskus dažādās, tai skaitā ekstremālās, situācijās un pieņemtu lēmumus drošai un aktīvai rīcībai, kā arī veicinātu lielāku skolēnu interesi par fizisko aktivitāti ikdienā, veselības, drošības un fiziskās aktivitātes mācību jomas pamatkursā “Veselība un sports” fiziskās aktivitātes tiek apgūtas veselīga dzīvesveida un drošības jautājumu kontekstā. Mācību procesā tiks integrētas visas trīs jaunā kursa dimensijas- fiziskā aktivitāte, veselīgs dzīvesveids un drošība, uzsvaru liekot uz fizisko aktivitāšu praktiskajām nodarbībām. Noteikumu projekts paredz jomas mācību satura apguvei 315 mācību stundas trīs gados, kas vienmērīgi sadalāmas pa klasēm, ievērojot Pasaules Veselības organizācijas ieteikumus par regulārām fiziskajām aktivitātēm. Noteikumu projektā iekļautas izvēles piecos fizisko aktivitāšu veidos un piedāvāti piemēri fizisko aktivitāšu veidiem, tajā skaitā komandu un vienspēļu, kurus izglītības iestādes atbilstoši klimatiskajiem apstākļiem un materiāli tehniskajam nodrošinājumam var piedāvāt skolēniem. Piemēros minētas gan tradicionālas, gan mazāk pazīstamas, bet mūsdienu sporta pedagoģijā izmantotas un populāras stratēģiskās spēles *gorodki* un bočija, kuru noteikumi nav sarežģīti, bet tai pašā laikā attīsta kritisko domāšanu, stratēģisko domāšanu un fizisko spēju koordināciju.  Minētās mācību jomas saturā palielināts ar valsts aizsardzību saistītais sasniedzamo rezultātu apjoms, un atbilstoši Aizsardzības ministrijas rosinājumam vidējās izglītības pakāpē mainīts mācību jomas nosaukums, to papildinot ar jēdzienu “drošība”.  6.3. Padziļinātie kursi  Ir izveidots padziļināto kursu piedāvājums. Noteikumu projektā iekļauti piecpadsmit padziļinātie kursi, aptverot gandrīz visas mācību jomas (izņemot veselības, drošības un fiziskās aktivitātes mācību jomu), lai dotu iespēju izglītības iestādēm veidot izglītības programmu, kas nodrošina daudzveidīgas skolēnu intereses un piedāvā viņiem pēc vidusskolas beigšanas motivētu izvēli tālākām studijām augstskolā, vienlaikus ņemot vērā izglītības iestāžu praktiskās iespējas nodrošināt skolēniem nepieciešamo kursu īstenošanu. Atkarībā no izglītības iestādes piedāvājuma skolēni varēs augstākajā līmenī mācīties četras svešvalodas – angļu, vācu, franču un krievu; integrēto latviešu valodas un literatūras augstākā līmeņa kursu, padziļinātos kursus vēsturē, sociālajās zinātnēs, kultūrā un mākslās, četrus augstākā līmeņa kursus dabaszinātņu mācību jomā – fizikā, ķīmijā, bioloģijā un ģeogrāfijā, padziļināto kursu matemātikā, kā arī divus padziļinātos kursus tehnoloģiju mācību jomā – dizainā un tehnoloģijās un programmēšanā. Visos piecpadsmit padziļinātajos kursos tiks veidoti valsts pārbaudījumi atbilstoši augstākajam mācību satura apguves līmenim. Centrs piedāvās padziļināto kursu komplektu kombinācijas, vai izglītības iestāde varēs veidot savas.  6.4. Specializētie kursi  Izveidots daudzveidīgs specializēto kursu piedāvājums, tai skaitā, piemēram, valodu mācību jomā izveidots specializētais kurss “Latgaliešu rakstu valoda” ar mērķi veicināt sapratni par latgaliešu rakstu valodu un kultūru kā unikālu Latgales reģiona un Latvijas bagātību. Latgaliešu rakstu valodas kursa apguvē valodas lietpratība un kultūras izpratne tiek attīstīta, balstoties uz tekstiem latgaliešu valodā un spriežot par izloksnēm un citiem lingvistiskiem un sociolingvistiskiem jautājumiem attiecībā uz latgaliešu valodu. Sociālajā un pilsoniskajā mācību jomā izveidots specializētais kurss “Novadu mācība” ar mērķi nostiprināt piederības izjūtu un paplašināt zināšanas par vietējās kopienas, reģiona vēsturi, kultūras mantojumu un tradīcijām. Izglītības iestādes varēs turpināt piedāvāt trešo svešvalodu kā specializēto kursu, kas dos iespēju skolēniem uzsākt jaunas svešvalodas apguvi bez priekšzināšanām. Kultūras izpratnes un pašizpausmes mākslā mācību jomā skolēniem būs iespēja attīstīt savas intereses, izvēloties, piemēram, “Kolektīvās muzicēšanas”, “Vizuāli plastiskās mākslas” vai “Teātra mākslas” specializētos kursus. Matemātikas mācību jomā izveidots trīs jaunu kursu piedāvājums – “Projicēšanas metodes”, “Diskrētās matemātikas elementi”, “Kompleksie skaitļi”, tehnoloģiju mācību jomā piedāvāti kursi “Robotika” un “Digitālais dizains”. Tādējādi izglītības iestādēm būs iespēja veidot mūsdienīgu, skolēnu interesēm un vajadzībām atbilstošu izglītības programmu.  6.5. Mazākumtautības valodas un literatūras apguves iespējas  Noteikumu projektā paredzēta iespēja izglītības iestādēm piedāvāt mazākumtautības valodu un literatūru kā specializēto kursu skolēnu brīvai izvēlei. Noteikumu projekta 9. pielikumā tiek piedāvāts specializētā kursa “Mazākumtautības valoda un literatūra” apraksts, savukārt izglītības programmu paraugos noteikts stundu skaits kursa īstenošanai.  Attiecībā uz izglītības ieguvi valsts valodā vispārējās vidējās izglītības programmās noteiktais regulējums no 2020. gada 1. septembra attiecas gan uz 10. un 11. klasi, bet neattiecas uz 12. klasi, savukārt noteikumu projekta īstenošana 2020./21. mācību gadā uzsāksies pakāpeniski un attieksies tikai uz 10. klasi. Tas nozīmē, ka tajā noteiktais attiecībā uz specializēto kursu “Mazākumtautības valoda un literatūra” arī pēctecīgi ir attiecināms pa gadiem uz nākamajām klasēm. 2020./21. mācību gadā faktiski izglītības iestādēm, kas šobrīd īsteno mazākumtautības izglītības programmu, paralēli būs jāīsteno trīs vispārējās vidējās izglītības standarti – noteikumu projekts attiecībā uz 10. klasi, spēkā esošā standarta grozījumi, ko šobrīd ministrija izstrādā, attiecībā uz 11. klasi un spēkā esošais standarts attiecībā uz 12. klasi (atbilstoši Saeimā 2018. gada 22. martā pieņemtajā likumā “Grozījumi Izglītības likumā” noteiktajiem grozījumiem Izglītības likuma 9. panta otrās daļas 2. punktā un 41. panta pirmajā daļā, kas nosaka pakāpenisku pāreju uz izglītības ieguvi valsts valodā, kā arī Vispārējās izglītības likuma pārejas noteikumu 25. punktam par vispārējās vidējās izglītības programmu īstenošanu un to, ka izglītības iestāde vispārējās vidējās izglītības programmā papildus var ietvert valsts vispārējās vidējās izglītības standartā neminētus mācību priekšmetus, tai skaitā mazākumtautības dzimto valodu un ar mazākumtautības identitāti un integrāciju Latvijas sabiedrībā saistītu mācību saturu, kas 10. un 11. klasē stāsies spēkā 2020. gada 1. septembrī).  6.6. Specializētais kurss par valsts aizsardzību  Noteikumu projektā paredzēts izglītības programmā ietvert specializēto kursu “Valsts aizsardzības mācība” (turpmāk – VAM). Kursa saturu izstrādā Aizsardzības ministrija sadarbībā ar centru. Kursa mērķis ir attīstīt pilsoniskajās vērtībās un pilsoniskajā apziņā balstītu Latvijai piederīgu personību, kas aktīvi līdzdarbojas un iesaistās politiskajā un sabiedriskajā dzīvē, attīstīt un veidot izpratni par valsts aizsardzības prasmēm, patstāvīgi pilnveidot savu fizisko sagatavotību (t. sk. veicot specifiskus militāros vingrinājumus), pilnveidot zināšanas un prasmes, kas dod iespēju izglītības turpināšanai un karjeras veidošanai valsts aizsardzībā, veicināt skolēnu interesi par dienestu Nacionālajos bruņotajos spēkos, militāro specialitāšu daudzveidību. Šī kursa saturā integrēti plānotie skolēnam sasniedzamie rezultāti vispārīgajā līmenī no sociālās un pilsoniskās un veselības, drošības un fiziskās aktivitātes mācību jomām. Šobrīd plānots, ka no kopumā 18 mācību dienām ārpus klases telpām tiks organizētas piecas. Pārējās mācību dienās skolēni daļēji mācīsies izglītības iestādē, daļēji – ārpus tās. Papildus mācību stundām mācību gada laikā skolēniem būs iespēja brīvprātīgi piedalīties divāspraktisko iemaņu nometnēs – vasarā pēc 10. klases un vasarā pēc 11. klases. Izpildot Saeimas un Ministru kabineta lemto, tiek plānots, ka VAM visiem skolēniem būs obligāta ar 2024./2025.mācību gadu.  6.7. Vispārējās vidējās izglītības satura apguve profesionālajā vidējā izglītībā  Noteikumu projektā piedāvātie izglītības satura plānošanas principi vispārējā vidējā izglītībā ir svarīgs solis ceļā uz prasību saskaņošanu starp vispārējās un profesionālās vidējās izglītības programmām, tie rada jaunas iespējas gan saturiski, gan organizatoriski saskaņot izglītības programmu piedāvājumu. Tādēļ ir jāveic grozījumi profesionālās vidējās izglītības standartā, lai tuvinātu vispārizglītojošo (noteikumu projektā minētos skolēnam plānotos sasniedzamos rezultātus mācību jomās) un mācību saturu atbilstoši tai nozarei un profesijai, kāda tiek apgūta profesionālajā vidējā izglītībā.  **7. Atbalsts pedagogiem un izglītības iestādēm noteikumu projekta īstenošanas uzsākšanai**  Jaunā vispārējās vidējās izglītības satura ieviešana prasa izmaiņas ne vien mācīšanas pieejā, bet arī tajā, kā pedagogi sadarbojas un plāno mācību satura īstenošanu. Šobrīd esošais pedagogu darba samaksas regulējums ļauj esošajā pedagoga darba slodzē samazināt mācību stundu skaitu, palielinot apmaksātu darba stundu skaitu mācību stundu sagatavošanas procesam vai konsultācijām starp pedagogiem.  Lai nodrošinātu noteikumu projekta īstenošanas uzsākšanu:   * ESF projekts izstrādā pamatkursu un padziļināto kursu programmas un gatavo mācību līdzekļu piemērus visiem pamatkursiem vispārējās vidējās izglītības pakāpē, kā arī metodiskos materiālus, kuri būs pieejami digitālā formātā ESF projektā izstrādātajā mācību resursu krātuvē. Paredzams, ka mācību priekšmetu (pamatkursu) programmu paraugi pakāpeniski tiks publiskoti, sākot ar 2019. gada septembri, mācību priekšmetu (padziļināto kursu) programmu paraugi – sākot ar 2020. gada septembri. * ESF projekta ietvaros tiek nodrošinātas 54 stundu profesionālās pilnveides programmas visu vispārējās un profesionālās vidējās izglītības iestāžu vadības komandām, kas veidotas no trim cilvēkiem un ietver iestādes vadītāju un vismaz vienu viņa vietnieku. Vadības komandu mācības plānots pabeigt līdz 2019. gada decembrim. * Aptuveni 1700 mācību satura aprobācijā iesaistītie pedagogi no 100 izglītības iestādēm līdz 2019. gada jūnijam būs apguvuši 72 stundu pedagogu profesionālās pilnveides programmu. * Lai sniegtu atbalstu pedagogiem, kuriem, sākot ar 2020./21. mācību gadu, vispārējās vidējās izglītības pakāpē jānodrošina mācības valsts valodā, ESF projekta sadarbības partnere Latviešu valodas aģentūra piedāvā latviešu valodas pilnveides kursus pedagogiem, kuri strādā lingvistiski neviendabīgā vidē. Plānots, ka latviešu valodas kompetenci pilnveidos vairāk nekā 4700 pedagogi.   Līdztekus ESF projekta īstenotajiem pasākumiem centrs koordinē pedagogu profesionālo pilnveidi par valsts budžeta līdzekļiem.   * Lai sniegtu atbalstu pedagogiem jaunā satura ieviešanā, centrs sadarbībā ar pašvaldībām ir izveidojis mācību jomu koordinatoru tīklu, kurā šobrīd ir 1119 mācību jomu koordinatori (turpmāk – MJK), no kuriem vairāk nekā 800 iesaistīti vispārējās vidējās izglītības pakāpes izglītības programmu īstenošanā. MJK koordinē un atbalsta sadarbību starp mācību jomā iesaistītajiem mācību priekšmetu pedagogiem; organizē jaunā mācību satura apspriešanu un sniedz atgriezenisko saiti; popularizē labās prakses piemērus. Centrs sadarbībā ar ESF projektu nodrošina seminārus MJK, viņiem ir iespēja piedalīties arī citos ESF projekta organizētajos semināros un konferencēs. * No 2017. gada centrs koordinē pedagogu profesionālās kompetences pilnveides kursu “Mācīšanās konsultantu sagatavošana reģiona vajadzībām” (72 st.), “Profesionālās pilnveides ekspertu sagatavošana kompetenču pieejas ieviešanai skolā” (72 st.), “Kompetenču pieejas ieviešana, strādājot skolotāju komandā” (54 st.) īstenošanu. 2017. un 2018. gadā šos kursus apmeklēja 1965 pedagogi. * 2019. gadā par valsts budžeta līdzekļiem tiks īstenoti kursi skolotājiem – MJK matemātikas, dabaszinātņu, tehnoloģiju, veselības, drošības un fiziskās aktivitātes, kultūras izpratnes un pašizpausmes mākslā mācību jomās, kā arī latviešu valodas, teātra mākslas un programmēšanas pedagogiem parjaunāmācību satura un pieejas īstenošanu. Plānots, ka 2019. gadā kursus apmeklēs 824 pedagogi. Detalizēta informācija centra vietnē: <https://visc.gov.lv/vispizglitiba/pedprofpilnveide/info.shtml>   Tāpat ministrija ir rosinājusi jaunu pedagogu izglītības programmu izstrādi, t.i., 8.2.1. specifiskā atbalsta mērķa “Samazināt studiju programmu fragmentāciju un stiprināt resursu koplietošanu” 1. kārtas ietvaros tiek veidots jauns pedagogu izglītības programmu piedāvājums atbilstoši Latvijā īstenotajam pedagogu izglītības restartam (reformai). Studiju satura reformas rezultātā 8.2.1. specifiskā atbalsta mērķa 1. kārtas ietvaros tiek izstrādātas 22 jaunas pedagogu izglītības studiju programmas un apakšprogrammas un viena kopīga doktora studiju programma pedagoģijas zinātnē (vienlaikus slēdzot visas esošās programmas), kas atbilst jaunajam vispārējās vidējās izglītības mācību saturam. Jaunās pedagogu programmas turpmāk īstenos sešas augstskolas: Latvijas Universitāte, Daugavpils Universitāte, Liepājas Universitāte, Latvijas Sporta pedagoģijas akadēmija, Rēzeknes Tehnoloģiju akadēmija un Jāzepa Vītola Latvijas Mūzikas akadēmija. 1. kārtā (ierobežota projektu iesniegumu atlase) tiek īstenoti seši projekti par kopējo summu 3000 000 *euro.*  **8. Noslēguma jautājumi**  Jaunā satura ieviešana vispārējās vidējās izglītības pakāpē notiks pakāpeniski. 2020./21. mācību gadā - 10. klasē, 2021./22. mācību gadā – 11. klasē un 2022./23. mācību gadā jauno saturu ieviesīs arī 12. klasē, pabeidzot jaunā satura ieviešanu visos vispārējās izglītības posmos. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Valsts izglītības satura centrs, Izglītības kvalitātes valsts dienests. |
| 4. | Cita informācija | Lai ieviestu jauno mācību saturu un mainītu mācīšanas pieeju, metodiskais atbalsts izglītības iestādēm nepieciešams gan mācību procesa plānošanā, gan mūsdienīga izglītības procesa nodrošināšanā. Līdztekus tam nepieciešams izstrādāt un aprobēt arī jaunajam mācību saturam atbilstošus valsts pārbaudes darbu paraugus. Ņemot vērā, ka sākotnēji ESF projektā šīm darbībām finansējums nebija paredzēts, ministrija atbilstoši MK 2019.gada 23.aprīļa sēdes protokollēmumā noteiktajam uzdevumam (Ministru kabineta 2019. gada 23.aprīļa sēdes protokollēmums Nr.21 23.§ “Informatīvais ziņojums “Par Kohēzijas politikas Eiropas Savienības fondu investīciju aktualitātēm līdz 2018. gada 31. decembrim un 2019. gada februāra ikmēneša operatīvā informācija””) sagatavoja un iesniedza FM izvērtēšanai uz pierādījumiem balstītus vajadzību priekšlikumus par darbības programmas “Izaugsme un nodarbinātība” prioritāro virzienu attiecīgo fondu snieguma rezerves finansējuma izmantošanu, tajā skaitā par papildu darbību nodrošināšanu ESF projektā. Ja minētie priekšlikumi tiks apstiprināti, ministrija veiks grozījumus ESF projektā, pagarinot tā īstenošanas laiku līdz 2023.gada 31.augustam. Pēc pašreizējiem aprēķiniem nepieciešamais papildu finansējums projekta darbību īstenošanai ir 5 530 963 euro (4 701 319 *euro* ESF finansējums un 829 644 *euro* valsts budžeta līdzfinansējums).  Minētais finansējums nepieciešams šādu papildu pasākumu īstenošanai ESF projektā, lai nodrošinātu sekmīgu jaunā izglītības satura ieviešanu:  2. projekta darbībā “Mācību satura ieviešanai nepieciešamo mācību un metodisko līdzekļu izstrāde un aprobācija” – izstrādāt metodiskos ieteikumus 15 mācību priekšmetos augstākā līmeņa prasību īstenošanai atbilstoši valsts vispārējās vidējās izglītības standarta prasībām; izstrādāt 9 mācību līdzekļus (t.sk. vienu digitāli) bērniem ar dzirdes traucējumiem.  4. projekta darbībā “Diagnostikas instrumentu izstrāde” – izstrādāt 24 eksāmenu programmas un programmas pētnieciskajiem un jaunrades darbiem 7 mācību jomās; izstrādāt, aprobēt un pilnveidot 7 eksāmenu paraugus pamatizglītībā; izstrādāt, aprobēt un pilnveidot 22 eksāmenu paraugus vispārējā vidējā izglītībā.  5. projekta darbībā “Pedagogu profesionālās kompetences pilnveides programmu izstrāde un īstenošana” – izstrādāt 12 pedagogu profesionālās kompetences pilnveides programmas, nodrošināt profesionālo pilnveidi 2072 pedagogiem, izstrādāt video materiālus par mācību satura plānošanu un īstenošanu, iekļaujošo izglītību, padziļināto kursu plānošanu un īstenošanu.  6. projekta darbībā “Mācību satura aprobācijas un ieviešanas nodrošināšanas pasākumu organizēšana Latvijā” – nodrošināt informatīvus un skaidrojošus pasākumus novados par jauno saturu; nodrošināt konsultācijas pedagogiem par digitālās resursu krātuves izmantošanu; izveidot e-mācību moduļus tehnoloģiju mācību jomā pamatizglītībā un 15 e-mācību moduļus vispārējā vidējā izglītībā augstākā līmeņa satura apguvei; organizēt mācību satura ieviešanas seminārus Rīgā un reģionos, kopā iesaistot 3200 pedagogus; organizēt 4 konferences par mācību satura ieviešanu pamatizglītībā un vispārējā vidējā izglītībā, tajā skaitā profesionālās vidējās izglītības iestāžu pedagogiem, organizēt tiešsaistes seminārus reizi mēnesī par aktuāliem mācību satura ieviešanas jautājumiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, kas īsteno vispārējās vidējās izglītības programmas, šo iestāžu dibinātāji, pedagogi, skolēni, viņu vecāki un likumiskie pārstāvji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus. Paredzētais tiesiskais regulējums nemaina pašreiz spēkā esošo administratīvo procedūru, un, tā kā noteikumu projekta regulējums tiks ieviests pakāpeniski triju gadu laikā, izglītības iestādei papildu darbības, kas saistītas ar informācijas sniegšanu par tās īstenoto izglītības programmu, nebūs jāveic. |
| 3. | Administratīvo izmaksu monetārs novērtējums | Piešķirto budžeta līdzekļu ietvaros. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Jaunajā modelī pamatkursu apjoms stundu skaita ziņā veido no 56% (ja tos īsteno vispārīgajā līmenī) līdz 77% (ja pamatkursus īsteno optimālajā līmenī) no kopējā stundu skaita trīs gados. Līdz ar to padziļinātie un specializētie kursi veido no 23% līdz 44% no kopējā stundu skaita. Ņemot vērā, ka 10. klasē visi skolēni apgūst obligātos pamatkursus, kas atbilst tam, kādā veidā vispārējās vidējās izglītības programmas tiek īstenotas pašlaik, pirmajā (2020./21. mācību gadā) satura un pieejas ieviešanas gadā nepieciešamais finansējums vispārējās vidējās izglītības programmas īstenošanai būs esošajā apjomā.  Izglītības iestādēm nepieciešamais finansējums varētu mainīties, sākot ar 2021./22. mācību gada otro semestri (01.01.2022.), kad tiks uzsākta padziļināto un specializēto kursu īstenošana. Finansējuma apjoms padziļināto kursu īstenošanai būs atkarīgs no paralēlklašu skaita vispārējās vidējās izglītības pakāpē un skolēnu skaita klasē. Valsts vai pašvaldības papildfinansējums padziļināto kursu komplektu īstenošanai nebūs nepieciešams tām vispārējās vidējās izglītības iestādēm, kurās vidējās izglītības posmā ir vismaz divas paralēlklases.  Šādu modeli var īstenot izglītības iestādes, kurās vidusskolas klasēs ir 90 skolēni vai vairāk. Tādas Latvijā ir 40% vidusskolu, kurās mācās 70% visu vidusskolēnu.  Ja vidusskolas posmā nav paralēlklašu, tad minimālais skolēnu skaits klasē, lai nodrošinātu kompetencēs balstītā vispārējās vidējās izglītības satura īstenošanu, ir atkarīgs no vidusskolas atrašanās vietas, jo valsts finansējums uz vienu izglītojamo pedagogu darba samaksai mācību plāna īstenošanai novados, kuru administratīvajā teritorijā skolēnu skaits ir 0,5 skolēni uz vienu kvadrātkilometru un mazāk, ir par apmēram 60% lielāks nekā Rīgā. Šajos novados mazākais izglītojamo skaits vidusskolas klasē, ar kuru var nodrošināt padziļināto kursu komplektu īstenošanu bez ietekmes uz valsts un pašvaldību budžeta izdevumiem, ir 15 -16 izglītojamie. Savukārt Rīgā: 25 – 26 izglītojamie.  Izglītības iestādēm, kurās ir mazāks skolēnu skaits, lai nodrošinātu divu padziļināto kursu komplektu īstenošanu ar vienu atšķirīgu padziļināto mācību priekšmetu kursu tajos, tarificējamo stundu skaits palielināsies uz šī atšķirīgā mācību priekšmetu kursa mācību stundu skaita rēķina, kura apguves laikā klase dalīsies divās grupās. Ņemot vērā, ka padziļinātajos kursos stundu skaits ir vidēji sešas mācību stundas nedēļā, nepieciešamais finansējums varētu palielināties, lai samaksātu papildu pedagoga darbu par sešām mācību stundām nedēļā, kā arī par gatavošanos minētajām mācību stundām. Pārējos padziļinātos un citus  mācību priekšmetu kursus, kas ir abos kursu komplektos vienādi, joprojām var mācīt visiem kopā viens un tas pats pedagogs ar to pašu slodzi.  Nodrošinot vismaz divus mācību stundu komplektus, kuros atšķiras vismaz viens padziļinātais mācību priekšmets, skolēnu mācību slodze netiek palielināta, bet palielinās kopējais skolotājiem apmaksāto darba stundu skaits.  Ņemot vērā iepriekš minēto, lai nodrošinātu padziļināto kursu komplektu īstenošanu bez ietekmes uz valsts un pašvaldību budžeta izdevumiem, pašvaldībām, kā izglītības iestāžu dibinātājiem, jāveic vidējās izglītības iestāžu tīkla sakārtošana, nodrošinot iespējas vidējās izglītības posmā iegūt kvalitatīvu, kompetencēs balstītu izglītību.  2019.gada maijā ministrija iesniedza izskatīšanai Ministru kabinetā Informatīvo ziņojumu “Par skolu tīkla sakārtošanu” (pieņemts zināšanai 21.05.2019.). Saskaņā ar ziņojumā norādīto ministrija turpina darbu pie normatīvo aktu pilnveides un virzības Ministru kabinetā, tajā skaitā deleģējuma Izglītības likumā, kas ļautu noteikt minimālo skolēnu skaitu izglītības iestādē, plānojot to virzīt izskatīšanai Saeimā līdz 2019.gada 31.decembrim, un Ministru kabineta 2015.gada 13.oktobra noteikumiem Nr.591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, kurus plānots virzīt izskatīšanai Ministru kabinetā līdz 2019.gada 31.decembrim.  Izmaiņas vispārējās vidējās izglītības iestāžu skaitā, tostarp izglītības programmu piedāvājumā, varētu radīt arī Vides aizsardzības un reģionālās attīstības ministrijas uzsāktā administratīvi teritoriālā reforma. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir veicami grozījumi:  1) Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, veicot grozījumus attiecībā uz termina “mācību priekšmetu standarti” lietojumu;  2) Ministru kabineta 2005. gada 18. oktobra noteikumos Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” atbilstoši noteikumu projektā noteiktajam attiecībā uz izglītības programmas īstenošanu;  3) Ministru kabineta 2006. gada 10. oktobra noteikumos Nr. 846 “Noteikumi par prasībām, kritērijiem un kārtību uzņemšanai studiju programmās”. Noteikumu projekts paredz, ka skolēns, beidzot vidusskolu, kārto valsts pārbaudījumus latviešu valodā, svešvalodā un matemātikā un divus pārbaudes darbus par kursiem, kas apgūti augstākajā mācību satura apguves līmenī. Ir nepieciešams grozīt noteikumus, lai augstskolas kā uzņemšanas kritēriju varētu ņemt vērā arī tos valsts pārbaudes darbus, kas kārtoti atbilstoši augstskolas profilam, kā arī projekta darba rezultātus;  4) Ministru kabineta 2000. gada 27. jūnija noteikumos Nr. 211 “Noteikumi par valsts profesionālās vidējās izglītības standartu un valsts arodizglītības standartu”, ņemot vērā, ka nepieciešams mainīt profesionālās vidējās izglītības programmu vispārizglītojošā satura daļu atbilstoši jaunajam vispārējās vidējās izglītības saturam;  5) Ministru kabineta 2013. gada 17. decembra noteikumos Nr. 1510 “Valsts pārbaudījumu norises kārtība”. Noteikumu projekts neparedz diagnosticējošos darbus noteikt kā valsts pārbaudes darbus;  6) Ministru kabineta 2010. gada 6. aprīļa noteikumos Nr. 335 “Noteikumi par centralizēto eksāmenu saturu un norises kārtību”, veicot grozījumus attiecībā uz termina “mācību priekšmeta standarts” lietojumu;  7) Ministru kabineta 2006. gada 6. novembra noteikumos Nr. 913 “Kārtība, kādā izsniedzami valsts atzīti vispārējās izglītības dokumenti”. Nepieciešams precizēt vispārējās vidējās izglītības sekmju izraksta paraugu atbilstoši sasniedzamajiem rezultātiem mācību jomās;  8) Ministru kabineta 2013. gada 17. septembra noteikumos Nr. 894 “Kārtība, kādā izvērtē un apstiprina mācību literatūras atbilstību valsts pamatizglītības standartam un valsts vispārējās vidējās izglītības standartam”, ievērojot, ka noteikumu projekts nosaka obligāto mācību saturu mācību jomās, nevis mācību priekšmetu standartus, kā tas bija līdz šim un kas bija par pamatu konkrētās mācību literatūras izvērtēšanai;  9) Ministru kabineta 2006. gada 20. jūnija noteikumos Nr.492 “Mācību sasniegumu vērtēšanas kārtība speciālās izglītības programmās”, veicot grozījumus attiecībā uz termina “mācību priekšmets” lietojumu;  10) Ministru kabineta 2017. gada 13. jūnija noteikumos Nr.322 “Noteikumi par Latvijas izglītības klasifikāciju”, precizējot minēto noteikumu 2. pielikumu, izslēdzot izglītības programmu virzienus;  10) Ministru kabineta 2010.gada 17.augusta noteikumos Nr.788 “Valsts izglītības informācijas sistēmas saturs, uzturēšanas un aktualizācijas kārtība”, precizējot sadaļu par izglītības programmām. |
| 2. | Atbildīgā institūcija | Par tiesību aktu izstrādi ir atbildīga Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Papildus jau notikušajai sabiedrības līdzdalībai projekta izstrādē sabiedrības līdzdalība tiks nodrošināta arī atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktam.  Projekts 2015.gada 15.maijā publicēts ministrijas tīmekļvietnē: <https://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti> . |
| 2. | Sabiedrības līdzdalība projekta izstrādē | **1. Mācību satura un pieejas izstrāde**  2016. gada novembrī centra ESF projekts izsludināja pieteikšanos satura pilnveides ekspertiem visās mācību jomās. Satura pilnveidē bija iesaistīti praktizējoši Latvijas pedagogi, augstskolu mācībspēki, pedagogu asociāciju pārstāvji un mācību jomu eksperti. Mācību priekšmetu programmu paraugu izstrādē piedalās gan akadēmiskie mācībspēki, pētnieki, mācību grāmatu, mācību līdzekļu autori, gan skolotāji praktiķi ar nozīmīgu pedagoģisko pieredzi.  **2. Mācību satura un pieejas aprobācija**  Kopš 2017. gada 1. marta jaunā mācību satura un pieejas aprobāciju vispārējās vidējās izglītības posmā veic 44 no 100 aprobācijā iesaistītajām izglītības iestādēm (no visiem Latvijas reģioniem), sniedzot atgriezenisko saiti mācību satura pilnveidotājiem gan mācību, semināru un klātienes tikšanos ietvaros, gan šim nolūkam speciāli izveidotā vietnē e-vidē.  Mācību satura un pieejas publiska apspriešana   * 2017. septembris – 2018. janvāris – sabiedrības apspriešanai tika nodoti vispārējās vidējās izglītības plānošanas principi mācību satura un pieejas aprakstā “Izglītība mūsdienīgai lietpratībai: mācību satura un pieejas apraksts”. Četru mēnešu sabiedriskajā apspriešanā iesaistījās vairāk nekā ¼ daļa Latvijas izglītības jomā strādājošo (aptuveni 11 400 pedagogu), bērnu vecāki un vecāku biedrības, sabiedrisko organizāciju pārstāvji, augstskolas un reliģiskās konfesijas, valsts iestādes, kā Kultūras ministrija, Veselības ministrija, Aizsardzības ministrija, Latvijas Banka un citi interesenti, kā arī atsevišķi sabiedrības pārstāvji. Vietnē www.skola2030.lv/apspriesana satura pilnveides priekšlikumus varēja iesniegt ikviens, arī tad, ja viņa profesionālā darbība nav saistīta ar izglītību. Kopumā tika iesniegti 887 priekšlikumi. Saņemtie priekšlikumi tika apkopoti un izvērtēti mācību jomu ekspertu darba grupās un izmantoti, strādājot pie mācību satura un pieejas pilnveides. * 2019. gada februāris - līdz šim brīdim – detalizēts skaidrojums par vispārējo vidējo izglītību plašākai sabiedrībai un nozares profesionāļiem medijos (arī ESF projekta *Skola 2030* ziņu izdevums, www.skola2030.lv) un konsultācijas ar iesaistītajām pusēm par modeli kopumā un mācību jomu saturu, piemēram,   1) valsts pārvalde: Kultūras ministrija – Mediju politikas nodaļa, Dizaina padome, Latvijas Nacionālais kultūras centrs; Veselības ministrija; Aizsardzības ministrija; Vides konsultatīvā padome; Latvijas Valsts meži u.c. Nevalstiskās organizācijas un nozaru asociācijas: UNESCO Latvijas komiteja, Imanta Ziedoņa fonds “Viegli”, biedrība “Teātris un izglītība”, biedrība “Ascendum”, Latvijas Ritmikas biedrība, Kino muzejs, LIKTA u.c. Augstskolas: Latvijas Universitāšu asociācija, Latvijas Universitāte, Latvijas Kultūras akadēmija, Latvijas Mākslas akadēmija, Latvijas Sporta pedagoģijas akadēmija u.c. Skolotāju profesionālās asociācijas: Latviešu valodas un literatūras skolotāju asociācija, Latvijas sporta skolotāju asociācija, Latvijas Fizikas skolotāju asociācija, Bioloģijas skolotāju asociācija, Ģeogrāfijas skolotāju asociācija, Vācu, angļu, franču un krievu valodas skolotāju asociācijas, Kultūras pedagogu biedrība, specializēto valodu skolu vadības pārstāvji u.c. Savu viedokli un priekšlikumus centram iesniedza Aizsardzības ministrija, Veselības ministrija, Vides konsultatīvā padome, Latvijas Informātikas skolotāju asociācija. Tiek rosināts papildināt un/vai precizēt ar konkrēto nozari saistītos plānotos sasniedzamos rezultātus mācību jomās un pilnveidot izglītības programmu. Priekšlikumi ir izvērtēti un noteikumu projektā daļēji ņemti vērā;  2) konsultācijas Saeimā:2019. gada 12. februārī Saeimas Izglītības, kultūras un zinātnes komisijā, 2019. gada 13. februārī Aizsardzības, iekšlietu un korupcijas novēršanas komisijā;  3) noteikumu projekts izskatīts centra Vispārējās izglītības satura konsultatīvās padomes sēdē 2019. gada 8. februārī. Sēdes dalībnieki konceptuāli atbalstīja izglītības satura plānošanas principus vispārējā vidējā izglītībā un projekta tālāku virzību, aicināja precizēt noteikumu projekta 15. punkta apakšpunktu par vērtējuma apstrīdēšanu, papildināt noteikumu projektu ar punktu par izglītības iestāžu iespēju variēt stundu skaitu noteikumu projekta sākotnējā redakcijā noteikto 10% robežās, pārrunāt ar augstskolu pārstāvjiem sasniedzamo rezultātu pēctecību vispārējā vidējā un augstākajā izglītībā, izvērtēt iespēju palielināt variējamo stundu skaitu procentu, pielīdzināt ārpusstundu nodarbību un mācību stundu sasniedzamos rezultātus, samazināt valsts pārbaudes darbu skaitu vispārējā vidējā izglītībā;  4) noteikumu projekta sasaiste ar profesionālās vidējās izglītības ieguves iespējām, iespējamie riski un risinājumi 2019. gada 22. februārī Latvijas Nacionālajā kultūras centrā (turpmāk – kultūras centrs) pārrunāti ar Kultūras ministrijas padotības iestāžu vadītājiem un 2019. gada 2. aprīlī atkārtoti - ar kultūras centra pārstāvjiem, 12. aprīlī - ar profesionālās izglītības kompetenču centru vadītājiem. Būtiskākais problēmjautājums ir noteikumu projekta sasaiste ar šobrīd spēkā esošajiem Ministru kabineta 2000. gada 27. jūnijā noteikumiem Nr. 211 “Noteikumi par valsts profesionālās vidējās izglītības standartu un valsts arodizglītības standartu” un tur noteikto proporciju – 40% vispārējais saturs un 60% profesionālais. Atzinīgi tiek vērtēts piedāvājums valsts pārbaudes darbus vispārējās vidējās izglītības nobeigumā noteikt pa līmeņiem, kā arī augstākajā līmenī iespējamā sasaiste ar kvalifikācijas eksāmeniem profesionālajā izglītībā;  5) vidusskolas modelis 2019. gada 6. martā apspriests ministrijas organizētā diskusijā ar 42 vidusskolēniem no visas Latvijas. Atzinīgi tiek novērtēta iespēja mācīties vairāk un dziļāk tos priekšmetus, kuri skolēnus interesē, tā ir iespēja labāk sagatavoties nākotnes studijām un profesionālajai darbībai. Kā izaicinājumi tiek minēta izvēļu un iespēju piedāvājumu atšķirība lielās un mazās vidusskolās, nepieciešamā atbalsta izvēļu izdarīšanai saistībā ar profesionālajiem mērķiem iespējas, pedagogu kvalifikācija;  6) vidusskolas modelis un izglītības programmas īstenošanas principi 2019. gada 8. martā pārrunāti diskusijā ar Rīgas vidusskolu direktoriem;  7) vidusskolas modelis un izglītības programmas īstenošanas principi 2019. gada 21. martā pārrunāti klātienē (ar iespēju iesaistīties tiešsaistes sarunā) Latvijas Pašvaldību savienībā;  8) ESF projekts organizēja elektronisku izglītības satura plānošanas principu un mācību jomu sasniedzamo rezultātu apspriešanu, rosinot pašvaldību MJK noskaidrot jomas pedagogu viedokļus novadā. Tika apkopotas 83 anketas, kurās kopumā pārstāvēts 900 pedagogu viedoklis.  Modeļa stiprās puses: izglītības satura apguve trīs līmeņos, padziļināta specializācija izvēlētajā programmā, mācoties 11./12. klasē, skolēnam iespēja izvēlēties programmu vidusskolā, kas saistīta ar viņa interesēm un nākotnes nodomiem, izglītības iestāde var veidot savus padziļināto kursu komplektus vai piedāvāt centra ieteiktos, valsts pārbaudes darbi sadalīti līmeņos, samazināts mācību priekšmetu skaits, mācību saturs, kas dod iespēju attīstīt skolēnu prasmes. Izaicinājumi: metodiskais un konsultatīvais atbalsts izglītības iestādēm, lai sagatavotos modeļa īstenošanai, pieņemtu pamatotus lēmumus, savlaicīga programmu pieejamība, mācību līdzekļu kvalitāte, skaidra, ar plānotajiem sasniedzamajiem rezultātiem saskaņota eksaminācija, izglītības iestāžu darbam noderīga diagnostika, kvalitatīva un savlaicīga komunikācija par šiem jautājumiem, svarīgi paredzēt iespējas skolēniem mainīt izvēļu komplektus. |
| 3. | Sabiedrības līdzdalības rezultāti | Vērtējot priekšlikumos izteikto, skaidri redzams atbalsts un izpratne nepieciešamībai pilnveidot mācību saturu un pieeju. Vietnē<https://www.skola2030.lv/blog/category/Kopsavilkums> iespējams iepazīties ar galvenajiem secinājumiem un priekšlikumu par 2018. gadā piedāvāto mācību satura un pieejas piedāvājumu katrā mācību jomā.  Noteikumu projektā ņemts vērā izglītības iestāžu vadītāju un centra Vispārējās izglītības satura konsultatīvās padomes ierosinājums par iespēju mainīt stundu skaitu mācību priekšmetu kursos, to nesamazinot vairāk par 15% neatkarīgi no izglītības iestādes tipa; par iespēju pielīdzināt skolēna ārpus izglītības programmas iegūto pieredzi; iekļauts punkts par satura īstenošanu sadarbībā ar citām institūcijām. Atsaucoties augstskolu ierosinājumam, noteikumos iekļauts nosacījums, ka katrai izglītības iestādei jāpiedāvā skolēnu izvēlei vismaz optimālā līmeņa pamatkursi matemātikā, fizikā, ķīmijā un bioloģijā. Sadarbībā ar dažādām institūcijām precizēti satura īstenošanas principi un plānotie skolēnam sasniedzamie rezultāti dažādās mācību jomās. Secināts, kādas izmaiņas veicamas valsts profesionālās vidējās izglītības standartā.  Pēc projekta publicēšanas ministrijas tīmekļa vietnē tika saņemts viens priekšlikums, kuru iesniedza Rīgas 33.vidusskolas politikas un tiesību skolotājs. Priekšlikums: aicinu iekļaut "Noteikumi par valsts vispārējās vidējās izglītības standartu un vispārējās vidējās izglītības programmu paraugiem" 11.pielikumā tādu mācību priekšmetu kā politika un tiesības sociālajā un pilsoniskājā jomā pie specializētajiem priekšmetiem, kā tas bija sākotnēji iecerēts *Skola2030* izstrādātajos materiālos.  Priekšlikums nav ņemts vērā, jo padziļinātā kursa “Sociālās zinības II” viens no mērķis skolēnam ir izprast valsts pārvaldes un likumdošanas mehānismus Latvijā un citur pasaulē. Noteikumu projekta 12.8. apakšpunkts nosaka, ka izglītības iestāde var veidot jaunus kursus, kas atšķiras no šo noteikumu 9. pielikumā minētajiem, tos integrējot vai sadalot. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Izglītības kvalitātes valsts dienests, vispārējās un profesionālās vidējās izglītības iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.  Projekta izpilde tiks nodrošināta esošo institūciju ietvaros. |
| 3. | Cita informācija. | Nav. |

Izglītības un zinātnes ministre I. Šuplinska

Vizē:

Valsts sekretāre L. Lejiņa

Zeile 67814439

liene.zeile@visc.gov.lv